虎邱謁和靖祠
作者：徐僑
朝代：宋

paragraphs: 涵養當用敬，進學在致知。
如車去隻輪，跬步不可移。
夫子受師說，惟敬實所持。
升堂逮易簀，參倚日在茲。
遺言落人間，考論極研幾。
是心要收斂，中不容毫釐。
大學著明法，格物及楷梯。
放心苟不收，窮格將安施。
古人貴爲己，末俗多外馳。
豈無實踐者，茲焉當反思。
晚生拜遺像，敷衽跪陳詞。
願言服予膺，沒齒以爲期。